Document ID: 32013D0429

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Αυγούστου 2013
για την τροποποίηση της απόφασης 2007/453/ΕΚ όσον αφορά την κατάσταση που επικρατεί ως προς τη ΣΕΒ στην Κόστα Ρίκα, το Ισραήλ, την Ιταλία, την Ιαπωνία, τις Κάτω Χώρες, τη Σλοβενία και τις Ηνωμένες Πολιτείες
[κοινοποιηθείσα υπό τον αριθμό C(2013) 5160]
(Κείμενο που παρουσιάζει ενδιαφέρον για τον ΕΟΧ)
(2013/429/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 5 παράγραφος 2 τρίτο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 999/2001 προβλέπει την ταξινόμηση κρατών μελών, τρίτων χωρών ή περιοχών τους («χώρες ή περιοχές») ανάλογα με την κατάστασή τους ως προς τη σπογγώδη εγκεφαλοπάθεια των βοοειδών (ΣΕΒ) σε μία από τις εξής τρεις κατηγορίες: αμελητέος κίνδυνος εκδήλωσης ΣΕΒ, ελεγχόμενος κίνδυνος εκδήλωσης ΣΕΒ και απροσδιόριστος κίνδυνος εκδήλωσης ΣΕΒ.
(2)
Στο παράρτημα της απόφασης 2007/453/ΕΚ της Επιτροπής (2) γίνεται απαρίθμηση χωρών ή περιοχών με βάση την κατάστασή τους ως προς τη ΣΕΒ.
(3)
Ο Παγκόσμιος Οργανισμός για την Υγεία των Ζώων (OIE) διαδραματίζει πρωτεύοντα ρόλο στην κατηγοριοποίηση χωρών ή περιοχών με βάση τον κίνδυνο εκδήλωσης ΣΕΒ. Ο κατάλογος στο παράρτημα της απόφασης 2007/453/ΕΚ λαμβάνει υπόψη το ψήφισμα αριθ. 16 -Αναγνώριση της κατάστασης κινδύνου σπογγώδους εγκεφαλοπάθειας των βοοειδών (ΣΕΒ) στις χώρες μέλη-, το οποίο εξέδωσε ο ΟΙΕ τον Μάιο του 2012.
(4)
Τον Μάιο του 2013 ο OIE εξέδωσε το ψήφισμα αριθ. 20 -Αναγνώριση της κατάστασης κινδύνου σπογγώδους εγκεφαλοπάθειας των βοοειδών στις χώρες μέλη. Το εν λόγω ψήφισμα αναγνώρισε την Ιαπωνία, το Ισραήλ, την Ιταλία, τις Κάτω Χώρες, τη Σλοβενία και τις Ηνωμένες Πολιτείες ως χώρες που παρουσιάζουν αμελητέο κίνδυνο ΣΕΒ, και την Κόστα Ρίκα ως χώρα που παρουσιάζει ελεγχόμενο κίνδυνο ΣΕΒ. Ο κατάλογος στο παράρτημα της απόφασης 2007/453/ΕΚ πρέπει, επομένως, να τροποποιηθεί για να ευθυγραμμιστεί προς το εν λόγω ψήφισμα όσον αφορά τις ανωτέρω χώρες.
(5)
Κατά συνέπεια, η απόφαση 2007/453/ΕΚ πρέπει να τροποποιηθεί αναλόγως.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2007/453/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 9 Αυγούστου 2013.

Labels: 18
6